钦定古今图书集成/明伦汇编/交谊典/第012卷 > 礼记 > 《儒行》
## 钦定古今图书集成/明伦汇编/交谊典/第012卷 > 礼记 > 《儒行》

儒有“合志同方，营道同术。”并立则乐，相下不厌；久不
相见，闻流言不信。其行本方立义，同而进，不同而退。
其交友有如此者。

〈疏〉方。法也。经营道艺。同齐于术。同术则同方也。但

“合志同方”，据所怀志意。“营道同术”，据所习道艺。“并立”，谓同仕。朋友久不相见，闻流谤之言，欲谮毁之，己则不信也。其行所本必方正，所立必存义。朋友所为，与己同，则进而从之，不与己同，则退而避之。〈集说：〉蓝田吕氏曰：“所以任举其交友者，则好恶忧乐与之同也。然尽交友之分，则理义必与之同。君子之道，或出或处，或默或语，二人同心，其利断金；同心之言，其臭如兰。凡所谓同者，理也，义也，出于人心之所同，然贤者能存而勿丧之，故不患乎不同也。合志同方，则志同好矣，营道同术，则学同道矣。并立则乐，相下不厌，好同则同体矣。久不相见，闻流言不信，学同则信其行矣。其行本方立”者，立行本其志之所同方也。行同则学同矣。义同而进，不同而退，同斯义以进退也，进退同则同好矣。交友之分，至于无一，不同者，学一于理而不惑也。严陵方氏曰：“并立则乐，以其无忌心；相下不厌，以其有孙志。久不相见，闻”流言不信，以其久要不忘，而相信之笃。本方者，以方为本也。道同则进而与之交，不同则退而与之辨。夫道不同，不相为谋，而况交友乎？子贡问友，子曰：忠告而善道之，不可则止，毋自辱焉，以是而已。马氏曰：“方者道之所也。志在于道，唯合志，故同方。术者所资以适道，唯营道，故同术。营道，方将入于”道，故以术言之也。山阴陆氏曰：“同方，言同所向，同术言同所由。《易》曰：‘方其义也’。盖义未有不因方而立者。”晏氏曰：“合志同方，言趋向者同也；营道同术，言修为者同也。方言趋向之地，术言修为之业。《语》曰：‘士志于道’。”是志必在于道也，道不外于志也。故始焉合志而趋向者不殊，则终焉营道而修为者一致矣。有朋自远方来，不亦乐乎！故并立则乐，以能问于不能。昔者吾友尝从事于斯矣，故相下不厌流言，止于知者，如曰曾参杀人，若颜回者，岂信之哉？故曰“闻流言不信。”机在内，故欲其圆而能应；行在外，故欲其方而有守。执规司春者主乎仁，执矩司秋者主乎义。故曰其行本方立义。《易》曰“义以方外”是也。相视而笑，莫逆于心，然后足以为友。故义同而进，不同而退也。同方同术者，讲习之友。并立相下者，相成之友。不信流言，义同而进者，同德之友。故曰“其交友有如此者。”〈按孔疏以本方立义为句而宋儒以义字属下句兹并存之〉